KOMISIJAS ZIŅOJUMS EIROPAS PARLAMENTAM UN PADOMEI par to deleģēto pilnvaru īstenošanu, kas Komisijai piešķirtas saskaņā ar Eiropas Parlamenta un Padomes 2010. gada 15. decembra Regulu (ES) Nr. 1236/2010 par kontroles un noteikumu izpildes shēmu, kura piemērojama apgabalā, uz ko attiecas Konvencija par turpmāko daudzpusējo sadarbību Ziemeļaustrumu Atlantijas zvejniecībā /* COM/2013/0287 final */





KOMISIJAS ZIŅOJUMS EIROPAS PARLAMENTAM UN PADOMEI par to deleģēto pilnvaru īstenošanu, kas Komisijai piešķirtas saskaņā ar Eiropas Parlamenta un Padomes 2010. gada 15. decembra Regulu (ES) Nr. 1236/2010 par kontroles un noteikumu izpildes shēmu, kura piemērojama apgabalā, uz ko attiecas Konvencija par turpmāko daudzpusējo sadarbību Ziemeļaustrumu Atlantijas zvejniecībā 1. Ievads Konvencija par turpmāku daudzpusēju sadarbību Ziemeļaustrumu Atlantijas zvejniecībā[1], kuras līgumslēdzēja puse ir Eiropas Savienība, ir izveidota ar mērķi nodrošināt Ziemeļaustrumu Atlantijas apgabala zvejas resursu ilgtermiņa saglabāšanu un optimālu izmantošanu, nodrošinot ieguvumus ilgtspējas, vides un sociālajā jomā. Lai nodrošinātu šīs konvencijas piemērošanu, Ziemeļaustrumu Atlantijas zvejniecības komisija (NEAFC) savā gadskārtējā sanāksmē 2006. gada 15. novembrī pieņēma ieteikumu, ar ko izveidoja kontroles un noteikumu izpildes shēmu (turpmāk "shēma"), kura ir piemērojama visiem kuģiem, ko izmanto vai ko paredzēts izmantot zvejas darbību veikšanai, izmantojot zvejas resursus Konvencijā noteiktajos apgabalos. Regula (ES) Nr. 1236/2010[2] paredz vispārīgos noteikumus un nosacījumus, ar kuriem saskaņā Savienība piemēro NEAFC pieņemto shēmu. Tā paredz dažus konkrētus kontroles pasākumus zvejas darbību monitoringam apgabalā, uz kuru attiecas Konvencija par turpmāku daudzpusēju sadarbību Ziemeļaustrumu Atlantijas zvejniecībā, un papildina kontroles pasākumus, kuri noteikti Padomes 2009. gada 20. novembra Regulā (EK) Nr. 1224/2009, ar ko izveido Kopienas kontroles sistēmu, lai nodrošinātu atbilstību kopējās zivsaimniecības politikas noteikumiem, un 2008. gada 29. septembra Regulā (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju. Ar Regulu (ES) Nr. 1236/2010 Komisija tika pilnvarota pieņemt deleģētos aktus par sīki izstrādātiem noteikumiem, kas papildina atsevišķus regulas elementus (46. panta 1. punkts), un par vairāku tādu regulas noteikumu grozīšanu, kas attiecas uz dažiem skaidri noteiktiem nebūtiskiem elementiem, lai iekļautu Savienības tiesību aktos shēmas turpmākos grozījumus (51. pants). 2. Juridiskais pamats Prasību sagatavot šo ziņojumu nosaka Regulas (ES) Nr. 1236/2010 47. panta 1. punkts. Saskaņā ar minēto noteikumu Komisijai pilnvaras tiek deleģētas uz triju gadu laikposmu no 2011. gada 1. janvāra un Komisijai ir par deleģētajām pilnvarām jāsagatavo ziņojums ne vēlāk kā 6 mēnešus pirms minētā triju gadu laikposma beigām. 3. Deleģēto pilnvaru īstenošana Komisija pieņēma divus deleģētos aktus: vienu aktu par sīki izstrādātiem noteikumiem, kas papildina atsevišķus Regulā (ES) Nr. 1236/2010 paredzētus elementus, bet otru par dažu tādu shēmas noteikumu grozījumu iekļaušanu Savienības tiesību aktos, kas Savienībai kļuva obligāti. Abos gadījumos piešķirto pilnvaru īstenošana atbilst vajadzībai pielāgot ES noteikumus izmaiņām, ko pieņēmusi NEAFC. Tā kā NEAFC nav pieņēmusi nevienu citu lēmumu ieviest kādas izmaiņas saistībā ar 46. vai 51. pantā norādītajiem elementiem, Komisijai nav bijis nekādas vajadzības izmantot tai piešķirtās pilnvaras, izņemot divus minētos gadījumus, kas detalizēti raksturoti turpmāk. 3.1. Deleģētais akts, ar ko papildina Regulu (ES) Nr. 1236/2010 Saskaņā ar Regulas (ES) Nr. 1236/2010 10. pantu ikvienai dalībvalstij ik mēnesi jāinformē Komisija par zvejas resursu daudzumiem, ko NEAFC apgabalā nozvejojuši kuģi, kuri kuģo ar attiecīgās valsts karogu. Tādēļ būtu jāizveido saraksts ar zvejas resursiem, par kuriem jāziņo. NEAFC 2010. gada novembrī pieņēma Ieteikumu 2:2011, ar ko izveidoja zvejas resursu sarakstu. Minētais ieteikums ir saistošs NEAFC līgumslēdzējām pusēm un tādējādi arī Savienībai. Saskaņā ar Regulas (ES) Nr. 1236/2010 46. panta 1. punktu Komisija ir pilnvarota ar deleģētajiem aktiem pieņemt 10. panta 1. punktā minēto zvejas resursu sarakstu. Komisijas 2011. gada 14. novembra Deleģētajā regulā (ES) Nr. 32/2012, ar ko papildina Regulu (ES) Nr. 1236/2010, tika noteikts NEAFC Ieteikumā 2:2011 pieņemtais zvejas resursu saraksts. Deleģētās regulas projekts tika apspriests ar Zivsaimniecības kontroles ekspertu grupu tās 2011. gada 13. septembra sanāksmē. Deleģētais akts tika pieņemts 2011. gada 14. novembrī, un par to tika paziņots Eiropas Parlamentam un Padomei. Ne Eiropas Parlaments, ne Padome neizteica nekādus iebildumus pret deleģēto aktu Regulas (ES) Nr. 1236/2010 49. panta 1. punktā paredzētajā divu mēnešu laikposmā. Pēc minētā laikposma apritēšanas deleģētais akts tika publicēts Eiropas Savienības Oficiālajā Vēstnesī[3], un tas stājās spēkā 24.01.2012. 3.2. Deleģētais akts, ar ko groza Regulu (ES) Nr. 1236/2010 NEAFC savā gadskārtējā sanāksmē 2011. gada novembrī pieņēma Ieteikumu 9:2012, ar ko groza shēmas 14. pantu par ziņojumu un paziņojumu iesniegšanu NEAFC sekretāram. Šis shēmas noteikums bija iekļauts Savienības tiesību aktos ar Regulas (ES) Nr. 1236/2010 12. pantu. Saskaņā ar Regulas (ES) Nr. 1236/2010 51. panta d) punktu Komisija ir pilnvarota ar deleģētajiem aktiem grozīt minētās regulas 12. pantā izklāstītos noteikumus par informācijas paziņošanu NEAFC sekretāram. Komisijas 2012. gada 30. aprīļa Deleģētajā regulā (ES) Nr. 603/2012, ar ko groza Regulu (ES) Nr. 1236/2010, shēmas 14. panta grozījums tika transponēts Savienības tiesību aktos, attiecīgi grozot Regulas (ES) Nr. 1236/2010 12. pantu. Deleģētās regulas projekts tika apspriests ar Zivsaimniecības kontroles ekspertu grupu tās 2012. gada 23. marta sanāksmē. Deleģētais akts tika pieņemts 2012. gada 30. aprīlī, un par to tika paziņots Eiropas Parlamentam un Padomei. Ne Eiropas Parlaments, ne Padome neizteica nekādus iebildumus pret deleģēto aktu Regulas (ES) Nr. 1236/2010 49. panta 1. punktā paredzētajā divu mēnešu laikposmā. Pēc minētā laikposma apritēšanas deleģētais akts tika publicēts Eiropas Savienības Oficiālajā Vēstnesī[4], un tas stājās spēkā 8.07.2012. 4. Noslēgums Komisija ir pienācīgi īstenojusi sev deleģētās pilnvaras un aicina Eiropas Parlamentu un Padomi ņemt vērā šo ziņojumu. [1] Padome to apstiprināja Lēmumā 81/608/EEK (OV L 227, 12.8.1981., 21. lpp.). [2] Eiropas Parlamenta un Padomes 2010. gada 15. decembra Regula (ES) Nr. 1236/2010 par kontroles un noteikumu izpildes shēmu, kura piemērojama apgabalā, uz ko attiecas Konvencija par turpmāko daudzpusējo sadarbību Ziemeļaustrumu Atlantijas zvejniecībā, un ar kuru atceļ Padomes Regulu (EK) Nr. 2791/1999 (OV L 348, 31.12.2010., 17. lpp.). [3] OV L 13, 17.1.2012., 1. lpp. [4] OV L 177, 7.7.2012., 9. lpp.